Σκάφος Ανορθόδοξου Πολέμου Ωκύαλος

Το Σκάφος Ανορθόδοξου Πολέμου Ωκύαλος (ΣΑΠ Ωκύαλος), αποτελεί ελληνικής κατασκευής και σχεδίασης κλάση ταχύπλοων/παράκτιων περιπολικών. Σκοπός της δημιουργίας της είναι η χρήση της κλάσης από την Διοίκηση Υποβρύχιων Καταστροφών (ΔΥΚ) του Ελληνικού Πολεμικού Ναυτικού. Το σκάφος έχει σχεδιαστεί για ταχεία επέμβαση, παράκτια περιπολία και αποστολές ασύμμετρου πολέμου σε κλειστές και ανοιχτές θάλασσες.

 Ονομασία 
Η ονομασία προέρχεται από την αρχαία Ελληνική ὠκύαλος, που περιγράφει εκείνον ο οποίος κινείται με ταχύτητα πάνω στο νερό. Χρησιμοποιήθηκε για να αναδείξει τον σκοπό του Ωκύαλος ως ταχεία, ευκίνητη πλατφόρμα.

 Ιστορικό 
Το πρότζεκτ ξεκίνησε στις αρχές της δεκαετίας 2010, με στόχο την ναυπήγηση εγχώριου σκάφους ειδικών αποστολών για την ΔΥΚ. Το πρωτότυπο ναυπηγήθηκε το 2014 και έκανε δοκιμές στο Αιγαίο.

Το Ωκύαλος Ι παραδόθηκε επισήμως στο Υπουργείο Εθνικής Άμυνας, με τον σχεδιασμό και την κατασκευή του να έχουν γίνει εξ ολοκλήρου από ελληνικές εταιρείες. Στις 29 Ιουνίου του 2015, το πρώτο σκάφος, ονόματι ΩΚΥΑΛΟΣ τέθηκε εν υπηρεσία στο Πολεμικό Ναυτικό (Π.Ν.) κερδίζοντας, σύμφωνα με πληροφορίες, την αναγνώριση των αξιωματικών ειδικών επιχειρήσεων για την υψηλή ταχύτητα και την αξιόπιστη επίδοσή του.

Το πρώτο πλοίο τέθηκε σε υπηρεσία με το Π.Ν. και τις Ειδικές Δυνάμεις του Στρατού. Αναπτύχθηκε κατά τη διάρκεια εθνικών στρατιωτικών ασκήσεων όπως η Παρμενίων 2019 και έχει χρησιμοποιηθεί σε επιχειρήσεις του Αιγαίου.

Αργότερα ο Όμιλος ONEX ( Νεώριο Σύρου) προωθούσε το σχέδιο διεθνώς, με παρουσιάσεις σε πιθανούς εταίρους στις Ηνωμένες Πολιτείες το 2016, καθώς και το 2018, όπου παρουσιάστηκε στο Μανχάταν ως ένα 15μετρο ταχύπλοο σκάφος ελληνικού σχεδιασμού και κατασκευής.

 Εκδόσεις 
Έχουν αναπτυχθεί αρκετές παραλλαγές του σκάφους με διαφορές στον σχεδιασμό του κύτους, την αντοχή και τον οπλισμό: 
 Ωκύαλος Ι 
Η πρωτότυπη έκδοση, προοριζόμενη για την εισβολή μικρών ομάδων καταδρομών. Οπλισμένο με πολυβόλα και βομβιδοβόλα. Το σκάφος διαθέτει εξ ολοκλήρου αλουμινένιο κύτος που κατασκευάζεται σύμφωνα με την Ευρωπαϊκή Οδηγία 94/25/ΕΚ (αναθεωρημένη με την 2003/44/ΕΚ) και συμμορφώνεται με τα πρότυπα ISO 12215 (δομική αντοχή) και 12217 (σταθερότητα και πλευστότητα). Έχει συνολικό μήκος 13,60 m, πλάτος 3,15 m και βύθισμα 0,70 m. Η χωρητικότητα καυσίμου είναι 1.100 L και το πλήρωμα αποτελείται από τέσσερα άτομα. Οι προδιαγραφές απόδοσης περιλαμβάνουν μέγιστη ταχύτητα 45 κόμβων, επιχειρησιακή ταχύτητα 40 κόμβων και αυτονομία 300 ναυτικών μιλίων σε επιχειρησιακή ταχύτητα. Ο οπλισμός αποτελείται από τέσσερα πολυβόλα Browning διαμετρήματος .50 in, τοποθετημένα στην πλώρη, την πρύμνη και κατά μήκος των πλευρών του σκάφους.

 Ωκύαλος ΙΙ 
Η παραλλαγή Ωκύαλος II, που παρουσιάστηκε τον Ιούνιο του 2015 μετά από εκτενείς δοκιμές, ενσωμάτωσε αρκετές βελτιώσεις στο σχεδιασμό σε σχέση με το πρωτότυπο, όπως μειωμένο βάρος, βελτιωμένη υδροδυναμική, αυξημένη ταχύτητα, χωρητικότητα πληρώματος και ασφάλεια. Κατασκευασμένο σύμφωνα με την ελληνική τεχνογνωσία και τα πρότυπα του Bureau Veritas, διατέθηκε σε δύο διαμορφώσεις: μια έκδοση με κλειστή υπερκατασκευή για 10 άτομα (Closed 10) και μια ανοιχτή έκδοση για 14 άτομα (Open 14). Το αλουμινένιο κύτος, κατασκευασμένο από κράματα αλουμινίου 5083 και 6082, διέθετε σκληρή καρίνα µε υψηλή γωνία ανύψωσης πυθµένα (deep-V), αντιδιαβροχικές λωρίδες, κιγκλιδώματα ασφαλείας και πολλαπλά στεγανά διαμερίσματα για το μηχανοστάσιο, τον χώρο δεξαμενής πετρελαίου, αποθηκευτικούς χώρους και τον χώρο κυβέρνησης. Το σύστημα πρόωσης περιελάμβανε δύο κινητήρες Volvo Penta D11-670, μειωτήρες – αναστροφείς (ρεβέρσες) Twin Disc MGX-5065A, σύστηµα επιφανείας Arneson ASD 11S και πενταπτέρυγες επιφανειακές προπέλες Rolla Twin Disc. Το σκάφος μπορούσε να αναπτύξει ταχύτητα 50-55 κόμβων και είχε εμβέλεια έως 500 ναυτικά μίλια στη διαμόρφωση Open 14. Τα ηλεκτρονικά συστήματα περιλάμβαναν ραντάρ SIMRAD, AIS, GPS, plotter, θερμική κάμερα  και συστήματα επικοινωνίας. Η διάταξη των όπλων περιλάμβανε ένα ζεύγος πολυβόλων διαμετρήματος .50 μπροστά και δύο πολυβόλα διαμετρήματος 7,62 mm στα πλάγια. Στο σκάφος δύνατο να προστεθεί θωράκιση 7,62x39 AK47 MSC.

 Ωκύαλος ΙΙΙ 
Η πιο πρόσφατη έκδοση, Ωκυαλός ΙΙΙ έχει σχεδιαστεί με αρθρωτούς σταθμούς όπλων και πρόβλεψη για τηλεχειριζόμενα οπλικά συστήματα (RWS).

 Δείτε επίσης 
 Κατάλογος των υφιστάμενων πλοίων του Πολεμικού Ναυτικού

 Παραπομπές